钦定古今图书集成/明伦汇编/官常典/第646卷 > 卓茂
## 钦定古今图书集成/明伦汇编/官常典/第646卷 > 卓茂

按《后汉书》本传：“茂字子康，南阳宛人也。元帝时，以儒
术举为侍郎，给事黄门，迁密令。劳心谆谆，视人如子，
举善而教，口无恶言，吏人亲爱而不忍欺之。人常有
言部亭长受其米肉遗者，茂辟左右，问之曰：‘亭长为
从汝求乎？为汝有事嘱之而受乎？将平居自以恩意
遗之乎’？人曰：‘往遗之耳’。茂曰：‘遗之而受，何故言邪’？人”
曰：“窃闻贤明之君，使人不畏吏，吏不取人。今我畏吏，
是以遗之。吏既卒受，故来言耳。”茂曰：“汝为敝人矣，凡
人所以贵于禽兽者，以有仁爱，知相敬事也。今邻里
长老，尚致馈遗，此乃人道所以相亲，况吏与民乎！吏
顾不当乘威力强请求耳。凡人之生，群居杂处，故有
经纪礼义以相交接。汝独不欲修之，宁能高飞远走，
不在人间邪？”亭长素善吏，岁时遗之，礼也。人曰：“苟如
此律，何故禁之？”茂笑曰：“律设大法，礼顺人情。今我以
礼教汝，汝必无怨恶。以律治汝，何所措其手足乎？一
门之内，小者可论，大者可杀也。且归念之。”于是人纳
其训，吏怀其恩。初，茂到县，有所废置，吏人笑之。邻城
闻者，皆嗤其不能。河南郡为置守令，茂不为嫌，理事
自若，数年，教化大行，道不拾遗。平帝时，天下大蝗，河
南二十馀县皆被其灾，独不入密县界。督邮言之，太
守不信，自出案行，见乃服焉。是时王莽秉政，置大司
农六部丞，劝课农桑，迁茂为京部丞，密人老少皆涕
泣随送。及莽居摄，以病免归郡。光武初即位，先访求
茂，茂诣河阳谒见。乃下诏曰：“前密令卓茂，束身自修，
执节淳固，诚能为人所不能为。夫名冠天下，当受天
下重赏，故武王诛纣，封比干之墓，表商容之闾。今以
茂为太傅，封褒德侯，食邑二千户，赐几杖车马，衣一
袭，絮五百斤。”复以茂长子戎为大中大夫，次子崇为
中郎，给事黄门。